CPFเพิ่มงบลงทุนเป็น4หมื่นล. ขึ้นราคาสินค้าตามต้นทุน10%
CPF สบช่องเงินบาทแข็งค่าเพิ่มงบลงทุน 5 ปี อีก 1 หมื่นล้านเป็น 4 หมื่นล้านบาท ดันรายได้ต่างประเทศเป็น 40% ปีนี้ตั้งเป้ารายได้-กำไรโต 10-15% ปรับราคาสินค้าตามต้นทุนที่เพิ่ม 10%
27 ก.พ. 2554

CPF สบช่องเงินบาทแข็งค่าเพิ่มงบลงทุน 5 ปี อีก 1 หมื่นล้านเป็น 4 หมื่นล้านบาท ดันรายได้ต่างประเทศเป็น 40% ปีนี้ตั้งเป้ารายได้-กำไรโต 10-15% ปรับราคาสินค้าตามต้นทุนที่เพิ่ม 10%
นายอดิเรก ศรีประทักษ์ กรรมการผู้จัดการใหญ่ บริษัท เจริญโภคภัณฑ์อาหาร (CPF) เปิดเผยว่า บริษัทได้เพิ่มงบลงทุนในแผนงาน 5 ปี (2554-2558) อีก 1 หมื่นล้านบาท เป็น 4 หมื่นล้านบาท หรือเฉลี่ยปีละ 8,000 ล้านบาท เพิ่มขึ้นจากที่เคยตั้งเป้าหมายไว้ 3 หมื่นล้านบาท หรือเฉลี่ย 6,000 ล้านบาทต่อปี เมื่อไตรมาส 4 ปีที่ผ่านมา
“บริษัทเพิ่มงบลงทุนโดยเฉพาะในต่างประเทศ เพราะเงินบาทที่แข็งค่าขึ้นทำให้ต้นทุนการลงทุนลดลง โดยเน้นลงทุนด้านอาหารสัตว์และฟาร์มในอินเดีย รัสเซีย ฟิลิปปินส์ เวียดนาม และกัมพูชา จากปัจจุบันได้ลงทุนทั้งหมด 11 ประเทศ”
ล่าสุด คณะกรรมการได้อนุมัติแผนลงทุนในกัมพูชา โดยการเข้าซื้อหุ้นสัดส่วน 25% ในกิจการธุรกิจอาหารไก่ จากบริษัทในเครือซีพีที่เข้าไปลงทุนมาแล้ว 10 ปีด้วยงบลงทุน 500 ล้านบาท คาดว่าบริษัทจะเริ่มรับรู้กำไรตั้งแต่ไตรมาสแรกเป็นต้นไป คาดว่าอัตราผลตอบแทนจากการลงทุน (IRR) 19% 
บริษัทคาดว่า ภายใน 5 ปี บริษัทจะมีสัดส่วนรายได้ต่างประเทศถึง 40% เทียบกับปี 2553 อยู่ที่ 26% และจะมีอัตรากำไรขั้นต้น (มาร์จิน) ดีขึ้น ส่วนตลาดภายในประเทศจะเน้นขยายสาขาแบรนด์สินค้าอย่างซีพี เฟรชมาร์ท และไก่ย่างห้าดาว
นายอดิเรก กล่าวว่า บริษัทไม่ได้รับผลกระทบจากเหตุการณ์ในตะวันออกกลาง เนื่องจากส่วนใหญ่ส่งออกไปยังดูไบและบาห์เรน สำหรับต้นทุนที่สูงขึ้น บริษัทได้ทยอยปรับราคาสินค้ามาตั้งแต่ไตรมาส 4 ตามต้นทุนวัตถุดิบที่เป็นสินค้าเกษตรที่เพิ่มขึ้นมาแล้ว 10% และพยายามลดต้นทุนด้วยวิธีอื่น ตั้งแต่การใช้เทคโนโลยีในการปรับปรุงสายพันธุ์ ลดการสูญเสียในการเลี้ยงดูสัตว์ คาดว่าปีนี้จะเพิ่มราคาไก่ส่งออกอีก 10% จากปริมาณการส่งออกเพิ่มขึ้น 10% เป็น 9 หมื่นตัน ส่วนการส่งออกกุ้งคาดว่าราคาเพิ่มขึ้นอีก 8% จากปริมาณส่งออก 7 หมื่นตัน เพิ่มขึ้น 40% 
ดังนั้น ปี 2554 ตั้งเป้ารายได้และกำไรเติบโตในทิศทางเดียวกันที่ 10-15% เทียบจากปีก่อนมีรายได้ที่ 1.89 ล้านบาท และกำไร 1.35 หมื่นล้านบาท โดยที่มองอัตราการเติบโตไม่สูง เนื่องจากปีที่ผ่านมาบริษัทได้สร้างฐานการเติบโตที่สูงมากแล้ว
ทั้งนี้ CPF มีกำหนดจ่ายเงินปันผลอีก 0.55 บาทต่อหุ้น คิดเป็นอัตราผลตอบแทนประมาณ 2.30% ทำให้การจ่ายเงินปันผลจากกำไรทั้งปี 2553 ทั้งหมด 1.05 บาท